বিএনপি প্রতিবাদ কর্মসূচিতে পুলিশি বাধার নিন্দা
বিএনপি চেয়ারপারসন খালেদা জিয়ার মুক্তির দাবিতে শনিবার দলটির প্রতিবাদ কর্মসূচিতে পুলিশি বাধার তীব্র নিন্দা জানানো হয়েছে। 







রোববার সকালে নয়াপল্টনের বিএনপির কেন্দ্রীয় কার্যালয়ে এক সংবাদ সম্মেলনে দলের সিনিয়র যুগ্ম মহাসচিব রুহুল কবির রিজভী এ নিন্দা জানান। 




তিনি বলেন, খালেদা জিয়ার নিঃশর্ত মুক্তি ও সারা দেশে বিএনপির বন্দি নেতাকর্মীদের মুক্তির দাবিতে গতকাল শান্তিপূর্ণ প্রতিবাদ কর্মসূচিতে দেশের বিভিন্ন এলাকায় পুলিশ বাধা প্রদান করে। 
রিজভী বলেন, ছাত্রদলের কেন্দ্রীয় সংসদের সহসাংগঠনিক সম্পাদক ও বরিশাল মহানগর ছাত্রদলের সাবেক সাধারণ সম্পাদক আফরোজা খানম নাসরিনকে কর্মসূচি থেকে গ্রেফতার করেছে পুলিশ। 
‘আমি তাকে গ্রেফতারের ঘটনায় তীব্র নিন্দা ও প্রতিবাদ জানাচ্ছি এবং অবিলম্বে তার নিঃশর্ত মুক্তির দাবি করছি।’
বিএনপির এ নেতা আরও বলেন, নারায়ণগঞ্জের প্রতিবাদ কর্মসূচিতে পুলিশ বাধা দিয়ে অনুষ্ঠান পণ্ড করে দেয়।
এছাড়া চট্টগ্রামের কর্মসূচিতে নসিমন ভবনের সামনে আয়োজিত সমাবেশে পুলিশ বাধা প্রদান করে। হবিগঞ্জ ও জয়পুরহাটে প্রতিবাদ মিছিল বের হলে পুলিশ ব্যাপকভাবে বাধা দিয়ে তা পণ্ড করে দেয়া হয় বলে জানান তিনি।
তবে পুলিশি বাধা উপেক্ষা করে বিভিন্ন জেলায় প্রতিবাদ কর্মসূচি পালিত হয় বলে জানান রিজভী।

বিএনপি চেয়ারপারসন খালেদা জিয়ার মুক্তির দাবিতে শনিবার দলটির প্রতিবাদ কর্মসূচিতে পুলিশি বাধার তীব্র নিন্দা জানানো হয়েছে।